Mies muun muassa nousi ohi ajaneeseen autoon ja vaati kyytiä.

Nuorehko mies aiheutti hämminkiä kirveen kanssa Oulussa. Kuvituskuva arkistosta. Esko Jämsä / AOP

Poliisi tiedottaa Oulun keskustassa kirveen kanssa sekoilleesta miehestä.

Tilanne alkoi perjantaina kello 11.40 aikaan, kun sekavassa tilassa ollut nuorehko oululainen mies aiheutti hämmennystä ja vaaraa rikkomalla omaisuutta ja uhkailemalla ihmisiä hallussaan olleella pienehköllä kirveellä.

Ensimmäisen ilmoituksen mukaan mies heilui Torikadulla kirveen kanssa ja vahingoitti sillä autoja, sekä yritti anastaa polkupyörää. Tästä mies nousi ohi kulkeneen auton kyytiin ja vaati kuljettajaa kyyditsemään häntä.

Auton kuljettaja pysäytti auton, kun mies ryhtyi esittelemään hallussaan ollutta kirvestä. Pysäyttämisestä nuori mies hermostui ja alkoi uhkailla auton kuljettajaa. Hän rikkoi auton ikkunan kirveellä.

Meni koululle

Tästä mies jatkoi matkaansa Heinäpään suuntaan.

Hän poikkesi Nuottasaaren koululla ja kävi ruokalassa juomassa vettä. Koulun henkilökunta ohjasi miehen ulos. Koululla sekava mies käyttäytyi rauhallisesti, eikä uhannut ketään.

Hallussaan olleen kirveen hän piti myös piilossa. Kaupungilla ehti liikkua jo huhuja koulu-uhkauksesta, mutta poliisin mukaan mies oli koulussa ilman vahingoittamisaikeita.

Poliisi tavoitti miehen koulun lähistöltä. Hän ei tehnyt kiinniotettaessa vastarintaa, vaan pudotti käskystä hallussaan olleen kirveen.

Mies otettiin kiinni poliisiasemalle. Tapahtumasarja poiki rikosilmoituksia laittomasta uhkauksesta, vahingonteoista ja varkauden yrityksestä.